SET เสี่ยงไหลต่อหลังไหลปัจจัยใหม่ – กังวลศก.โลกอ่อนแอ
SET เสี่ยงไหลต่อหลังไหลปัจจัยใหม่ - กังวลศก.โลกอ่อนแอ
23 ก.ย. 2563

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งไซด์เวย์ในลักษณะซึมตัวลง คล้ายตลาดหุ้นในภูมิภาคเอเชียที่เช้านี้ส่วนใหญ่ติดลบเล็กน้อย เนื่องจากตลาดฯไม่มีปัจจัยใหม่หนุน ขณะเดียวกันก็มีความกังวลเศรษฐกิจโลกชะลอ จากสถานการณ์การแพร่ระบาดไวรัสโควิด-19 ที่มีจำนวนผู้ติดเชื้อเพิ่มขึ้น และความล่าช้าของมาตรการกระตุ้นเศรษฐกิจของสหรัฐฯ
ทั้งนี้ ประธานธนาคารกลางสหรัฐ (เฟด) แถลงต่อคณะกรรมมาธิการเมื่อวานนี้ว่า มีความเป็นห่วงเศรษฐกิจของสหรัฐฯที่อาจจะอ่อนแอลงในระยะข้างหน้า เนื่องจากยังขาดมาตรการกระตุ้นเศรษฐกิจ
สำหรับบ้านเราที่ประชุมคณะรัฐมนตรี (ครม.) ได้อนุมัติวันหยุดเพิ่ม แต่ก็ไม่น่าจะช่วยเศรษฐกิจและตลาดหุ้นได้มากนัก อย่างไรก็ดี วันนี้ให้รอติดตามการประชุมสภาฯ ว่าจะมีการรับร่างแก้ไขร่างรัฐธรรมนูญหรือไม่, ติดตามการประชุมคณะกรรมการนโยบายการเงิน (กนง.) ซึ่งคาดว่าจะคงอัตราดอกเบี้ยนโยบาย, ตัวเลขส่งออกของไทยเดือนส.ค. ส่วนนอกประเทศก็ให้ติดตามตัวเลข PMI ภาคการผลิตและภาคบริการของทั่วโลกที่จะทยอยออกมา
พร้อมให้แนวรับ 1,260-1,262 ถัดไป 1,250 จุด ส่วนแนวต้าน 1,275-1,280 จุด